ओ रुट्टी पान गेई तां रसोई दी सौंगली पर हत्थ रक्खियै खड़ोई गेई। दाल-सव्ज़ी सब किछ ठंडे होई गेई होने। बाबू गी नेईं रुचने। बाबू नेईं, नोआब। जिन्नी अमदन उन्नां गै खर्चा भांएं लोहार, कमहैर, नाई, सनैर-ए सारे खर्चे आस्तै सदा शा बदनाम होंदे न ब अनिरुद्धै जनेह् शाह् खर्च पदम ने कुसे गी नेईं दिक्खेआ। नदिऐ पार लोहारखाना खोलने परैंत ते खर्चे दी खोऽ मती बधी गदी ही। रपे सेरै दी हिसला मच्छी इस ग्रां च भला कुसनै खादी? रुट्टी तत्ती नेईं र’वै तां नोआब छूइयै गै उट्ठी खड़ोंदा। पचोआड़ तलाइयै कंडै पदम ने सैरकनै दे शुरू च गै गंडें दे किछ बूटे लाए दे हे। ओ मठोइयै खासे बड्डे होई गेदे हे। उंदियां सैलियां भूंका भुन्नी लैं तां कनेहा रौह्ग। ओ छज्जियै पास गेई गै ही जे उसी बझोआ, दरोआजे कश कोई खड़ोता दा ऐ। ओदे चिट्ट टल्लें दा किश हिस्सा लब्भा करदा हा। ओ कंबी पेई। उसी छिरू पाल दा कल्लै आला हासा चेतै आया। ओ इक-दौं गैईं पिच्छें हटियै खड़ोई गेई। पुच्छेआ, "कु’न ऐ? कु’न ऐ खड़ोता दा?"